《山窗即事思正仲有寄》
宋代·舒岳祥

相怜不相见，不见自情亲。
野水僧无影，斜阳树半身。
懒蜂偷柏蜜，饥雀啄窗尘。
吟就怀人杳，书成访驿频。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。